ვინსენტ დიუ ვინიო

ვინსენტ დიუ ვინიო (ინგლ. Vincent du Vigneaud; დ. 18 მესი, 1901, ჩიკაგო, ილინოისი, ააშ — ღ. 11 ქირსეთუთა, 1978, ვაით-ფლეინსი, ნიუ-იორკი, ააშ) — ამერიკალი ბიოქიმიკოსი. წურწუფაშ ნაერთეფიშ რკვიებაშ დო გიშაკერზაფილო, პოლიპეპტიდური ჰორმონიშ სინთეზიშ გეშა, მიპალუ ნობელიშ პრემია ქიმიაშ დარგის 1955 წანას.

ვინსენტ დიუ ვინიო გურაფულენდჷ ქიმიას ილინოისიშ უნივერსიტეტის, სოდეთ მიპალუ მაგისტრიშ ხარისხი. 1924 წანას დიუ ვინიოქ მუშობა ქიდიჭყჷ კომპანია DuPont-ის. 1925 წანაშე გურაფა გაგინძორჷ როჩესტერიშ უნივერსიტეტის, სოდეთ თხილუ ოდოქტორე დისერტაცია 1927 წანას. 1928-1929 წანეფს ევროპას შარალენდჷ. უკულ მალას კინ ამერიკაშა დირთჷ. 1932 წანაშე რდჷ ჯორჯ ვაშინგტონიშ უნივერსიტეტიშ დო 1938 წანაშე კორნელიშ უნივერსიტეტიშ მედიცინაშ კოლეჯიშ პროფესორი.

ვინსენტ დიუ ვინიოშ ომენცარე ინსტიტუტეფიშ სფერო რდჷ წურწუფაშ ნაერთეფი, პეპტიდეფი, პროტეინეფი დო გიშაკერზაფილო, პეპტიდური ჰორმონეფი. დიუ ვინიოქ აკეთჷ ოქსიტოცინიშ დო ვაზოპრესინიშ სინთეზი AVP გენიშ მანიპულაციათ. დიუ ვინიოქ თაშნეშე გიმირკვიუ ოქსიტოცინიშ დო ვაზოპრესინიშ სტრუქტურული ურთიართქიმინჯალეფი.

რესურსეფი ინტერნეტის
 ვინსენტ დიუ ვინიო Nobelprize.org-ის
 ვინსენტ დიუ ვინიო ენციკლოპედია ბრიტანიკას

კატეგორია:ამერიკალეფი
კატეგორია:ამერიკალი ბიოქიმიკოსეფი
კატეგორია:ნობელიშ პრემიაშ ლაურეატეფი
კატეგორია:ამერიკალი ნობელიშ პრემიაშ ლაურეატეფი
კატეგორია:ნობელიშ პრემიაშ ლაურეატეფი ქიმიაშ დარგის